SKRIFTLIG FORESPØRGSEL E-0818/00

af Rosa Miguélez Ramos (PSE) til Kommissionen

(21. marts 2000)

Om: Komprimater i Vilaboa (Galicien)

Med Rådets forordning (EF) nr. 1260/1999(1) af 21. juni 1999 om vedtagelse af generelle bestemmelser for strukturfondene skabes der en sammenhæng mellem de forskellige offentlige forvaltninger (EF, statslige, regionale og lokale) og med de sociale og økonomiske beslutningstagere. Imidlertid gennemføres nogle af de projekter, som finansieres af EF, i strid med de folkevalgte, i hvis kommune projekterne gennemføres, og på trods af beboernes modstand. Dette medfører afstandtagen fra EU-institutionerne og ideen om europæisk samarbejde.

Det er f.eks. tilfældet i Vilaboa (Galicien), hvor man delvis med midler fra EU som led i planen om behandling af fast affald planlægger at opføre et anlæg til komprimering af affaldet inden forbrændingen, selv om kommunalbestyrelsen og beboerne er imod.

Har Kommissionen kendskab til modstanden fra de lokale folkevalgte og offentligheden? Hvordan vurderer Kommissionen samfinansiering af et projekt, som både kommunalbestyrelsen og beboerne er absolutte modstandere af?

I betragtning af at Kommissionen inden for Fællesskabets hierarki for behandling af fast affald placerer forbrænding højere end affaldssortering, mener Kommissionen da, at Sogama-programmet er i overensstemmelse med Fællesskabets målsætninger?

Beboerne henvendte sig på et tidspunkt til Kommissionen med en klage over, at der ikke var foretaget en vurdering af indvirkningen på miljøet denne undersøgelse blev senere udarbejdet. I sit svar på beboernes klage (den 15. december 1998) oplyste Kommissionen, at den på daværende tidspunkt var ved at undersøge tilpasningen af planen for fast affald ud fra kravene i affaldsdirektivet. Hvilke resultater er Kommissionen nået frem til? Hvilke konklusioner har Kommissionen kunnet drage med hensyn til denne tilpasning?

(1) EFT L 161 af 26.6.1999, s. 1.

Svar afgivet på Kommissionens vegne af Margot Wallström

(18. maj 2000)

Rådets direktiv 75/442/EØF af 15. juli 1975 om affald(1) (artikel 7) kræver, at medlemsstaterne opstiller affaldsforvaltningsplaner, der navnlig skal vedrøre typen, mængden og oprindelsen af affaldet, generelle tekniske krav, eventuelle specielle ordninger for særligt affald og passende bortskaffelsessteder eller -anlæg. Hvad angår Galicia har Kommissionen modtaget den galiciske forvaltningsplan for fast byaffald (1999). Planen indeholder bestemmelser om opførelse af en modtagestation (estación de transferencia) ved Vilaboa.

Fællesskabets affaldslovgivning forpligter hverken medlemsstaterne til at bygge affaldsbehandlings- eller bortskaffelsesanlæg på et bestemt sted, eller til at anvende bestemte affaldsbehandlingsmetoder. Det er således medlemsstaternes valg, hvorvidt der i en given situation foretrækkes materialegenvinding fra affald eller affaldsforbrænding med eller uden energigenvinding.

Den ovennævnte plan angiver ikke, hvordan den blev udarbejdet eller hvorvidt offentligheden blev rigtigt og hensigtsmæssigt hørt. Bortset fra Rådets direktiv 85/337/EØF af 27. juni 1985 om vurdering af visse offentlige og private projekters virkninger for miljøet(2) siger fællesskabslovgivningen ikke noget herom. Eventuelle uregelmæssigheder med hensyn til planens udarbejdelse vil skulle løses på det relevante lokale, regionale eller nationale plan.

Hvad angår Rådets direktiv 85/337/EØF skal det bemærkes, at i forbindelse med en klage vedrørende dette spørgsmål har Kommissionen bekræftet, at der blev foretaget en vurdering af miljøvirkninger i dette tilfælde.

I forbindelse med finansieringen af denne plan skal det bemærkes, at under Samhørighedsfonden projekt nr. 97.11.61.047, Plan de Gestión de los Residuos Sólidos Urbanos de Galicia, er det planlagt at bygge en række modtagestationer med henblik på at transportere kommunalt affald fra hele Galicia til et centralt genvindingsanlæg i Complexo Medioambiental de Cerceda.

Det var principielt planen at bygge modtagestationen i Vilaboa med henblik på at samle affaldet fra hele Vigo og opland. På grund af social modstand mod opførelsen af et sådant anlæg, og efter overvejelse af planen med henblik på at placere modtagestationer tættere ved produktionscentrene (byområderne), blev det besluttet at forsætte med at køre den eksisterende modtagestation i Vigo og at genoverveje størrelsen af modtagestationen i Vilaboa for at tilpasse den til denne kommunes behov.

(1) EFT L 194 af 25.7.1975.

(2) EFT L 175 af 5.7.1985.